પોસ્ટ-સોવિયેટ કાળ પછી નોર્થ એટલેન્ટિક ટ્રીટી ઓર્ગેનાઈઝેશન (નાટો) અને તેના સહયોગીઓ સાથે અમેરિકા બાલ્કન, સેન્ટ્રલ એશિયા, વેસ્ટ એશિયા અને નોર્થ આફ્રિકાના દેશોમાં યુદ્ધમાં સક્રિય રહ્યું. યુક્રેનમાં પણ તેની ભૂમિકા ભજવી. હવે મૂડીવાદના માર્ગે આગળ વધી ચૂકેલા રશિયાએ પણ ક્રિમિઆ( જે યુક્રેનનો ભાગ હતું) પર કબજો જમાવ્યો અને સિરિયામાં હસ્તક્ષેપ કર્યો. સિરિયામાં અમેરિકા અને સાઉદી અરબ અસદના શાસન સામે છદ્મયુદ્ધ ખેલી રહ્યા છે. તો સામા છેડે રશિયા પશ્ચિમ એશિયાના મુખ્ય સાથી દેશમાં શાસનને ટકાવવા મથી રહ્યું છે. અમેરિકાની મિલિટ્રી –ઈન્ટેલિજન્સ હજુ પણ રશિયાને તેના મુખ્ય પ્રતિસ્પર્ધી તરીકે જ જુએ છે. પણ બીજી તરફ મૂડીવાદીઓના પ્રતિનિધિ સભા જેવું ટ્રમ્પનું વહીવટીતંત્ર ઈસ્લામિક દેશો, ઈરાન, ઉત્તર કોરિયા અને ચીનને મુખ્ય હરીફ ગણે છે.